Marie Bjerre (V), 2024-02-22:
Tak til SF for at rette fokus på et vigtigt emne som kunstig intelligens og store sprogmodellers voksende betydning i vores samfund.
Regeringen deler mange af de bagvedliggende tanker og hensyn i beslutningsforslaget.
Der er ingen tvivl om, at store sprogmodeller rummer store positive potentialer og vi skal udnytte de potentialer til at løse nogle af vores store samfundsudfordringer på en ansvarlig måde.
Beslutningsforslagets kerne er, at der her og nu skal sættes gang i udviklingen af en stor dansk generativ sprogmodel – en model med dansk indhold, der kender traditionerne ved en dansk juleaften i stedet for en amerikansk thanksgiving, en model med offentligt ejerskab i Danmark og demokratisk kontrol med teknologien.
Er det den vej, vi skal gå som samfund nu?
Oprigtigt talt har jeg selv været i tvivl, for potentialerne er tillokkende.
Men der er også en række vilkår, vi må forholde os til.
For det første eksisterer markedet for store sprogmodeller, og nye sprogmodeller kommer hele tiden til – ikke en eller to, men mange.
Eksisterende sprogmodeller bliver konstant forbedret; området udvikler sig i meget hastigt tempo.
Det er ikke umiddelbart realistisk, at Danmark alene kan følge med markedsudviklingen.
Forslagsstillerne henviser til ChatGPT 3 udviklet i 2020.
Den er allerede forældet og overhalet af langt mere kraftfulde modeller.
Jeg kan her og nu ikke se en farbar vej for, hvordan vi kan udvikle en model, der ved lanceringen er bedre end det, markedet på det tidspunkt kan tilbyde.
For hvis vi ikke kan udvikle en model, der er bedre, vil den så bliver brugt tilstrækkeligt?
Jeg tvivler.
For det andet viser de økonomiske indikationer, som vi kender til, at udviklingen af en stor generativ sprogmodel kan blive endog meget omkostningstung.
Både udviklingen og driften og vedligeholdelsen er ressourcekrævende.
Men jeg mener ikke, at vi for nuværende har tilstrækkeligt grundlag til at beslutte at bruge et større millionbeløb af skatteborgernes penge.
I beslutningsforslaget beskrives det, at udviklingen af en dansk sprogmodel basalt set handler om at redde det danske sprog og den danske kultur.
Som jeg ser det, handler det i høj grad også om at udvikle et it-system – i det her tilfælde et stort relativt kompliceret it-system.
Det her område er åbenlyst vigtigt, men også nyt og kompliceret.
Derfor er det vigtigt, at vi går klogt til værks, at vi tænker os om, inden vi sætter i gang.
Men jeg vil gerne understrege, at vi på ingen måde sidder på hænderne.
For det første er jeg enig i, at vi skal træde aktivt ind på området og understøtte vores sprog og kultur.
Det skal vi gøre ved at tilgængeliggøre flere danske sprogressourcer.
Vores sprogressourcer skal understøtte, at sprogmodeller, vi kommunikerer med og bruger i dagligdagen, bliver bedre til at forstå vores sprog, værdier og kultur.
Vores sprogressourcer skal understøtte, at udviklere og leverandører har mulighed for at inkorporere danske data til bedre sprogforståelse og tekstanalyse.
Og vi er godt i gang.
Vi har sammen med KL og Danske Regioner udviklet den digitale platform sprogteknologi.dk, som skal give let adgang til danske sprogressourcer.
Det arbejde skal vi fortsætte og intensivere.
Vi skal nemlig anse vores data som en strategisk ressource, der skal anvendes til at skabe et bedre digitalt samfund.
I mine øjne er det vores data snarere end en stor sprogmodel i sig selv, som er den fælles infrastruktur, og her har vi åbenlyst en offentlig opgave.
Derfor vil regeringen drøfte investeringer i tilgængeliggørelse af danske sprogressourcer, som kan anvendes til træning af sprogmodeller, med aftalepartierne bag »Danmarks digitaliseringsstrategi«.
Digitaliseringsstyrelsen har allerede udarbejdet en vejledning til både myndigheder og virksomheder om ansvarlig brug af generativ kunstig intelligens.
Jeg vil heller ikke udelukke, at der kan blive behov for lovgivning.
Udviklingen inden for sprogmodeller går stærkt, og anvendelsesmulighederne er mange både for myndigheder og virksomheder, og derfor skal vi understøtte, at organisationer på tværs af samfundet kan navigere i, hvordan man sikrer, at teknologien og værktøjerne bidrager til at skabe værdi, og undgår faldgruber.
Vi skal på tværs af myndigheder afklare behovene og afklare, hvilke modeller der bedst og mest ansvarligt kan anvendes til specifikke sektorer inden for vores nuværende regulatoriske rammer.